La Guia serveix per avaluar les activitats educatives de les institucions patrimonials seguint els criteris del Model Competencial Orientador que promou el Departament d'Educació per a la millora de la docència en els centres educatius.
Jornada de treball de la CoP Patrimoni i Escola
Prop d'un milió d'escolars visiten cada any els nostres museus.
La importància d'aquest segment en els centres museístics i del patrimoni és evident i reafirma el valor educatiu que tenen els espais patrimonials.
Les escoles estan en constant transformació.
En els darrers anys s'ha passat d'un ensenyament basat quasi exclusivament en la transmissió de coneixements a un ensenyament centrat en l'alumne/a i que fonamenta el seu èxit en l'aplicació de competències bàsiques que aquest/a ha anat adquirint al llarg de la seva etapa d'escolarització obligatòria.
Aquestes competències doten l'alumnat de les eines necessàries per fer aflorar al màxim les seves capacitats individuals i socials, i permeten el seu desenvolupament integral com a persona.
Si volem que els museus juguin un paper clau en el desenvolupament educatiu a la nostra societat és important que el que oferim als centres educatius respongui a les necessitats d'aprenentatge de l'alumnat i que s'aprofitin totes les oportunitats didàctiques que la institució té i pot explorar.
Amb aquest objectiu, la Comunitat de Pràctica Patrimoni i Escola (CoP Patrimoni i Escola) ha elaborat la Guia per avaluar el disseny de les activitats educatives patrimonials, una eina d'avaluació al servei de tots els equipaments patrimonials que vulguin saber si les seves activitats s'adeqüen al marc competencial, quines són les seves fortaleses i també les seves debilitats, per tal de millorar la seva pràctica.
Els indicadors de la Guia s'han elaborat seguint els criteris del Model Competencial Orientador (acrònim SCAP que fa referència a Significativitat, Comunicació, Acció i Projecció dels aprenentatges de l'alumne) que promou el Departament d'Educació, que és una eina encaminada a millorar la docència dels centres educatius i dels seus equips.
Conté els principis pedagògics i les dinàmiques organitzatives i de relació del centre orientades a afavorir l'èxit d'autonomia i desenvolupament de l'alumne.
L'aplicació de la Guia no té com a objectiu assolir una perfecció de tots els indicadors (encara que seria desitjable), sinó ser una eina de referència al servei del museu o centre patrimonial per valorar el nivell competencial de les activitats educatives que ofereix.
La Guia és el resultat del treball desenvolupat per la CoP Patrimoni i Escola durant els anys 2017 i 2018.
La CoP Patrimoni i Escola es va constituir formalment el gener de 2017 amb 21 professionals, tant docents com educadors d'equipaments patrimonials, que han estat treballant amb trobades presencials mensuals i per mitjans digitals, amb l'objectiu de crear sinèrgies sobre l'educació patrimonial.
Volem agrair la tasca que han desenvolupat i que ens hagin facilitat aquest recurs.
La Guia està a la vostra disposició a l'apartat de Publicacions del web, amb la finalitat que la pugueu aplicar per avaluar les activitats educatives que desenvolupeu als centres que gestioneu.
Per qualsevol dubte, us podeu posar en contacte directament amb la CoP Patrimoni i Escola a través del correu [EMAIL]